google/wiki40b huggingface dataset:
Nils Slaatto

Biografi

Nils Slaatto ble født på Lillehammer, Oppland, Norge den 23. juni 1923.  Faren, O. Eindride Slaatto, var arkitekt i Oslo årene mellom de to verdenskrigene som arbeidet innen funksjonalismen.  Moren, Anine Wollebæk, som kom fra Lillehammer og var også utdannet arkitekt, men praktisert aldri yrket.
I 1938-39 utdannet Nils Slaatto seg i snekkerfaget før han begynte på avdelingen for arkitektur ved Norges tekniske høgskole hvor han ble uteksaminert i 1947.
Perioden etter krigen bød på tallrike oppgaver. De mest krevende var gjenoppbyggingen av Nord-Norge etter at den brente jords taktikk var benyttet der i de siste fasene av krigen. Slaatto deltok i gjenreisningen av Finnmark som distriktsarkitekt i Vadsø og Tana fra 1948 til 1950. 
I 1949 giftet Slaatto seg med Margit Bleken fra Trondheim, søster til den kjente norske kunstneren Håkon Bleken. Da de flyttet til Oslo begynte Slaatto som leder av Bøndenes Bygningskontor. Her møtte han arkitekten Kjell Lund som også kom fra Lillehammer, og som i tillegg også hadde fått sin utdannelse ved Norges tekniske høgskole.
Som unge hadde både Slaatto og Lund vandret rundt på Maihaugen. De var påvirket av denne norske trearkitekturen, i det de tilpasset gamle teknikker til moderne produksjonskrav.  Et eksempel er «Ålhytta» i Hallingdalen, tegnet i samarbeid med Jon Haug.
I 1957 ble Lund og Slaatto invitert til å delta i en lukket konkurranse om utvidelsen av  fylkeslandbruksskolen i Hvam i Akershus.  I 1958, etter å ha vunnet konkurransen, var det mulig for dem å starte arkitektfirmaet Kjell Lund og Nils Slaatto, et partnerskap som varte i fire tiår. Arkitektfirmaet stod blant annet bak St. Hallvard kirke og kloster i Oslo, som de ble tildelt Sundts premie for i 1966-69 og Houens fonds diplom for i 1975, og som ble fredet 29. januar 2012. I 1988 skiftet selskapet navn til Lund & Slaatto Arkitekter AS.  Kjell Lund var en arkitekt/partner i Lund & Slaatto Arkitekter AS inntil høsten 2002.
Rodrigo Mendes

Karriere

Rodrigo Mendes startet sin profesjonelle karriere i Flamengo i 1993. Han har også spilt for Grêmio, Kashima Antlers, Atlético Paranaense, Oita Trinita, Al-Ain FC, Al-Gharafa SC og Fortaleza.
Rodrigo Mendes var toppscorer i Copa Libertadores 2002 med 10 mål.
Kesslersyndromet

Kesslersyndromet er et hypotetisk scenario fremsatt av NASA-forskeren Donald J. Kessler. Kessler sier at tettheten av romskrot i lav jordbane kan ende med å bli stor nok til å føre til en kjedereaksjon hvor to objekter kolliderer og brytes opp i mindre deler, som igjen gir en større risiko for fremtidlige kollisjoner. Romskrotet som befinner seg rundt jorda kan være med på å ødelegge menneskeskapte satellitter og hindre fremtidige romferder.

Reduksjon av romskrot

En av metodene som er foreslått for å fjerne objekter som er mellom 1-10 cm er en såkalt «laserkost». Dette er en landbasert laser som vil bli rettet mot objektene for å eliminere dem.
I mars 2013 kunngjorde en forskergruppe fra Texas A&M University at den ville konstruere en satellittslynge som kan sende romskrotet ned mot jordas atmosfære, hvor det vil brenne opp.
Den nye verden

«Den nye verden» er en betegnelse som oppstod omkring 1555 for å definere det amerikanske kontinentet, med  de tilhørende øyer, som en helhet. Amerika var den gangen et nytt kontinent for europeere som tidligere bare kjente til Europa, Asia og Afrika – «Den gamle verden». 
Begrepet brukes i praksis bare innenfor biogeografi, flora og fauna, for å markere plante- og dyrearters utbredelse.
Truth (Chingiz-sang)

Bakgrunn

Sangen ble internt valgt ut av İctimai Televiziya som Aserbajdsjans bidrag til Eurovision Song Contest 2019. Låten er komponert av Borislav Milanov, Trey Campbell, Bo J, Pablo Dinero, Hostess og sangeren selv, Çingiz Mustafayev. Sangen ble utgitt 8. mars 2019.

Eurovision Song Contest

I januar 2019 ble Aserbajdsjan trukket til å delta i semifinale 2 av Eurovision Song Contest. Semifinalen ble arrangert i Expo Tel Aviv i Israel torsdag 16. mai, og Aserbajdsjan hadde startnummer 18 – sist ut på scenen. I avstemningen ble «Truth» blant de ti beste i semifinalen, og kvalifiserte seg dermed til finalen lørdag 18. mai. I finalen endte «Truth» på åttendeplass med 302 poeng.
Sentrumsløpet 2013

Sentrumsløpet er et 10km langt mosjonsløp som hver vår arrangeres i Oslo.
Oxyataenius

Utseende

En liten (ca. 5 millimeter), avlang, svart gjødselbille. Oversiden er tett punktert og tett hårete. Hodet er kort, bredt og nesten flatt. Dekkvingene har en opphøyd kant ved roten, hvert stripemellomrom med en knøl i spissen.

Levevis

Ingenting er kjent om biologien til denne arten, som det bare er kjent ett eneste eksemplar av.

Utbredelse

Arten er funnet i Chile.
Andersson Nunatak

Andersson Nunatak er en nunatak 1 nautisk mil vest for Sheppard Point, som stikker over iskanten på nordkysten av Hope Bay, nordøst på Den antarktiske halvøya. Den ble oppdaget av gruppen til Johan Gunnar Andersson i Den svenske antarktisekspedisjonen som overvintret ved Hope Bay i 1903, og ble  oppkalt etter Andersson av Falkland Islands Dependencies Survey etter kartlegginga deres av området i 1945.
Diomedes (Trakia)

Den åttende stordåd

Herakles møtte kong Diomedes da han gjennomførte sin åttende stordåd. Eurysthevs, konge av Tiryns, og fetter av Herakles, hadde sendt ham av sted for å fange Diomedes' hester etter at han hadde fullført sin syvende stordåd; fange den kretiske okse. Herakles reiste til kystene av Svartehavet for møte Diomedes. Det er sagt at han var en sønn av guden Ares og Kyrene, som det ble sagt var en datter av Diomedes, en av heltene fra trojanerkrigen. Diomedes var en villmann; han likte å fore fremmede og fanger til sine hester, som ikke likte smaken av havre, men spiste menneskekjøtt. Hestene kunne ikke bli kontrollert, de var like ville som sin eier. De kunne ikke bli fanget med et vanlig tau, isteden trengte de å bli fanget inn med en kjede av kobber.
Da Herakles kom fram visste han hvordan Diomedes behandlet fremmende og begynte å slåss, men selv om det er sagt at Herakles hadde en styrke som ingen annen, ble det en lang og ganske likeverdig kamp siden Diomedes selv var en sønn av krigsguden. Til sist overvant Herakles den andre og tvang ham til å vise hvor hestene var, og Herakles foret dem med Diomedes. Det synes som om de hele tiden hadde lengtet etter deres herres blod og de ble nå kurert for sulten på menneskekjøtt. De ble rolige og lot seg føre tilbake til Tiryns hvor Herakles kunne vise dem fram for Eurysthevs. Kongen av Tiryns dedikerte hestene til gudinnen Hera, og deretter ble de satt fri. En av hestenes etterkommere skal ha vært hesten til Aleksander den store. I andre oversettelser er det sagt at hestene ble satt fri ved fjellet Olympos.
Montserrat Figueras

Priser og utmerkelser

For sine mer enn 60 utgivelser fikk Figueras flere internasjonale utmerkelser, som «Grand Prix de L'Académie du Disque Français», «L'Edison Kladiek», «Gran Prix de la Nouvelle Académie du Disque», «Gran Premi de la Nova Acadèmia del Disc» (1992) og «Gran Premi de l'Acadèmia Charles Cros» (1993). I 2001 fikk hun en Grammy for sin livsgjerning med å gjenopplive tidligmusikk. I 2003 gav den franske regjeringen henne tittelen «Offisiell representant for fransk kunst og litteratur». UNESCO utropte i 2008 Montserrat Figueras og Jordi Savall til «fredskunstnere». I 2011 fikk hun Sankt-Georgs-korset av den katalandske delstatsregjeringen for sin innsats innen tidligmusikk. Samme år fikk hun en Grammy for CD-boka «Dinastia Borgia. Església i poder al Renaixement» (Borgia-dynastiet. Kirke og makt i renessansen).
Barnas Superjul

Barnas Superjul er en TV-serie i 24 episoder for barn som ble sendt på NRK1 fra 1. til 24. desember 2007.
Programmet er basert på Barne-TV-serien Barnas Supershow, hvor barn er programledere og styrer sitt eget show. I Barnas Superjul skjer det masse. Barna forbereder seg til jul på sin egen måte. Serien fikk Gullruten 2008 i klassen beste barne- eller ungdomsprogram. 
Meningene om programmet blant seerne var delte. Det ble sterkt kritisert for å være et masete, usammenhengede og usjarmerende program som holdt lavere kvalitet enn tidligere julekalendre og hadde lite med julehøytiden å gjøre. Musikken fikk også dårlige anmeldelser. Dagsavisens anmeldelse summerte opp det som var den grunnleggende kritikken fra mange: «Barnas superjul» er tross sin barnedominerte utførelse preget av en anstrengt lystig ovenfra-og-ned-innstilling fra de som står bak».
Programmets navn er valgt for å promotere NRKs nye barnekanal, NRK Super. Her ble det vist på morgenen, med reprise 18.00 på NRK1 samme dag.
Nedre Fjeldstad naturminne

Nedre Fjeldstad naturminne er en fredet eik («Asbjørnseneika») som står sørøst for tunet på gården (Nedre) Fjeldstad i Gjerdrum kommune. Eika ble fredet 3. januar 1967. Peter Christen Asbjørnsen bodde i 1836-1837 på Nedre Fjeldstad som huslærer. Han skal ha lest og skrevet under eika som er oppkalt etter ham.
Ørretfiske i Norge

Ørretfiske i Norge har lange tradisjoner. Ørret var viktig matauk og fisken ga et viktig tilskudd til det daglige kosthold i mange deler av landet. Norge har godt med ørret, det være seg sjøørret, innsjøørret, bekkeørret eller fjellørret.
Såkalt Hunderørret, en variant av Mjøsørret, regnes som en av de mest betydningsfulle stammene av innsjøørret i Europa. Den kan bli opp mot 20 kg tung. Også Randsfjordørret og Tyrifjordørret er kjent for sin store størrelse. Sportsfiske etter ørret er det mest betydningsfulle og omfattende sportsfisket i Norge, trolig fordi fiske etter laks er lite tilgjengelig for folk flest.
I dag er fiske etter ørret mer hobbypreget, selv om det fortsatt også fiskes litt kommersielt. Garnfiske etter ørret skjer først og fremst etter fisk som skal røykes eller rakes, selv om rakfisk nå for det meste lages av oppdrettet regnbueørret.
Aromiella

Utseende

Ganske store, nokså robuste, langbeinte, ensfarget grønnlig metallisk fargede trebukker. Antennene er omtrent så lange som kroppen, sagtakkede. Pronotum er avrundet sekskantet sett ovenfra. Dekkvingene er noe avsmalnende bakover. Beina er slanke.

Levevis

Larvene utvikler seg i ved av løvtrær.

Utbredelse

Slekten er utbredt i Assam, Laos og det sørlige Kina.
GP3

GP3 (offisielt navn: GP3 Series) var et formelbilmesterskap som ble lansert i 2010 som et rekrutteringsmesterskap for GP2. Seriens siste sesong var i 2018, fra og med  2019 vil serien slås sammen med FIA Formula 3 European Championship. Serien vil da bli kjent som FIA Formula 3 Championship.
GP3 følger, sammen med GP2, hele den europeiske delen av Formel 1-sesongen. I 2012 var GP3 også til stede på gatebanen i Monaco, etter at de hadde forsøkt i to år men ikke lykkes grunnet plassmangel. I likhet med GP2-mesterskapet gir GP3 førerne erfaring fra Grand Prix-miljøet, og benytter seg av all infrastrukturen som er til stede for Formel 1-løpene, så som banefunksjonærer og medisinske fasiliteter.
I løpet av mesterskapets korte historie har tre GP3-førere fortsatt helt opp til Formel 1. Dette er Esteban Gutiérrez (Sauber), Valtteri Bottas (Williams, og Jean-Éric Vergne (Toro Rosso).
Mange førere har også gått videre til GP2, som Esteban Gutiérrez, Pål Varhaug og Stefano Coletti i 2011, og James Calado, Rio Haryanto, Simon Trummer, Tom Dillmann og Nigel Melker i 2012. Førere har også gått til andre mesterskap, som IndyCar i USA og Formel Renault 3,5-liter.
Siralus

Levevis

Generelt for Pentodontini lever larvene under bakken, i jorda eller nedgravd i sand. Mens de fleste andre hornbiller er skogsinsekter forekommer Pentodontini ofte i relativt tørre områder. Noen av artene kan gjøre en del skade i jordbruket ved at larvene spiser røtter.

Utbredelse

Arten er utbredt på Ny-Guinea.
Kristen mystikk

Kristen mystikk er som mystikk i andre religioner en tradisjon som representerer en personlig, subjektivt og direkte opplevelse av Gud, en nærhet til Gud eller enhet med Gud.
Mystikken har lengst tradisjoner innen gresk-ortodoks kristendom, hvor det nær sagt representerer en hovedstrømning i dette kirkesamfunnet. Perioden fra ca 1200 til ca 1600 regnes som den sentrale innen katolsk mystikk, men det finnes også eldre tenkere og skribenter.
Mystikken kan være ekstatisk eller meditativ. Det vanlige for kristen mystikk er at den kombineres med en eller flere former for selvdisiplinering og askese, avholdenhet.
Mye kristen mystikk er preget av nyplatonismens vektlegging av den åndelige over det jordiske. Noen mystikere forstår møtet med Gud som en reise ut av seg selv, andre ser den som en «reise» til det innerste i seg selv. Det er også flere som uttrykker en naturmystikk med drag av panenteisme: at Gud er til stede i alt det skapte.
Tre ulike retninger innen kristen mystikk er Unio mystica – erfaringen av forening med Gud; brudemystikken hvor forholdet til Gud/Kristus kan skildres med bortimot erotiske lignelser – inspirert av Salomos høysang; og Imitatio Christi-idealet, hvor nærheten til Gud sees som en impuls til indre forandring og endret livsførsel. 
Sentrale vestlige mystikere er Teresa av Avila, Johannes Tauler, Johannes av Korset, Jakob Böhme og Mester Eckhart. Ignatius Loyolas innlevelsesmystikk er en særegen tradisjon.
Dronning Mauds pudding

Dronning Mauds pudding (også kalt Haugesundsdessert) er en dessert. Den består hovedsakelig av krem, eggedosis og sjokolade. Desserten het opprinnelig Haugesundsdessert. Den ble laget av en lokal baker/konditor til Dronning Maud og Kong Haakons besøk i byen under kroningsferden i 1906, og den ble så populær at den har fått navnet sitt fra det besøket.
Bad Kreuznach

Historie

Utgravinger har avslørt en keltisk bebyggelse fra 400-tallet f.Kr ved byen, dvs fra Hallstatt-perioden. Området ble okkupert av romerne i 58 f.Kr, og en romersk småby vokste her opp på veien mellom Mainz (Mogontiacum) og Trier (Augusta Treverorum) omkring landeiendommene til den romerske patrisieren Cruciniac. Omkring år 250 ble en gigantisk sen-romersk villa reist i området. keiser Valentinian I reiste i 370 et militært kastell i bad Kreuznach som vern mot de stadig mer pågående germanske stammene i nordøst.
Omkring år 500 ble Kreuznach krongods for frankerne, og en kirke ble reist i byen. Kreuznach nevnes evd navn i Annales Regni Francorum i 819. Tyske byrettigheter ble derimot endelig innvilget først i 1235. Utover i det 13. århundre var byen skiftevis kontrollert av ulike lokale fyrster.
I 1507 var den omvandrende tyske magiker, astrolog og spåmann Johann Faust for en kort tid rektor ved Kreuznach Gymnasium. Han gav opphyav for Goethes romanfigur Faust. Senere på 1500-tallet virket den kjente portrettmaleren Conrad Faber von Creuznach i sin hjemby.
Under trettiårskrigen var byen skiftevis besatt av svenske, franske og keiserlige tyske tropper, og i denne delen av senmiddelalderen led byen store tap og folketallet ble mer enn halvert. Den pfalziske arvefølgekrig innebar nye ødeleggelser av beyen, i 1689. Fra 1708 tilhørte byen Kurpfalz, det vil si de pfalziske kurfyrsters territorium, med unntak av den franske okkupasjonen under Napoleonskrigene.
I året 1843 giftet filosofen Karl Marx seg i kirken i Kreuznach, med Jenny von Westphalen. I 1860 ble jernbanestrekningen Nahetalbahn mellom Bingen og Saarbrücken åpnet, og dette åpnet muligheter for industialisering og handelsvekst i byen, etter flere tiår med stagnasjon. Byens kurbad opplevde nå en ny vekstperiode.
Under Første verdenskrig var Kreuznach et viktig militært senter, og her møttes 19.desember 1917 den tyrkiske leder Mustafa Kemalpasha Atatürk, keiser Wilhelm II, Hindenburg, og general Erich Ludendorff til drøftinger. Etter krigen tilfalt hele denne delen av Tyskland Frankrike, som besatt byen fram til 1930.
Kommunisten Hugo Salzmann ytte tidlig motstand mot nazi-regimet som ble etablert i 1933, og overlevde mirakuløst hele nazi-perioden til tross for flere interneringer og fengslinger. Også motstandsmannen Karl Sack virket mot nazistene i byen. Under Andre verdenskrig gikk jernbanen mellom Berlin og Paris gjennom Bad Kreuznach, og sammen med plasseringen av flere kaserner i byen førte dette til intense allierte bombeangrep på byen. Den stedlige kommandant overlot byen til amerikanske styrker uten kamp. Utenfor byen lå en av de amerikanske leirene for de millioner av tyske krigsfanger som ble tatt i 1945.
Den tysk-amerikanske bryggerigründeren Eberhard Anheuser var født i Bad Kreuznach. Også EU-kommisjonens visepresident Günter Verheugen er fra Bad Kreuznach.
Solheim Cup 2019

Europa

Kaptein for Europas lag var Catriona Matthew. Hun deltok i Solheim ni ganger fra 1998 til 2017.

USA

USAs kaptein var Juli Inkster, som deltok i ni Solheim Cup mellom 1992 og 2011. Dette er tredje gang hun er kaptein for USAs lag.
Kristofferholmen

Kristofferholmen er en holme i Topdalsfjorden i Kristiansand kommune, nordøst for Kristiansand by. Holmen ligger mellom Justnesøya og Justneshalvøya, cirka 8 km fra Kristiansand sentrum. Inntil 1970 ble øya benyttet som sommerbeiteområde for sauer. Dyra tilhørte en av bøndene på Justnes. Dyr, drikkevann til dyra og så videre ble rodd over sundet ved hjelp av flatbunnet pram. I dag er det hyttebebyggelse på øya.
Synkronsvømming under Sentralamerikanske og karibiske leker 1998

Synkronsvømming under Sentralamerikanske og karibiske leker 1998. Synkronsvømming var en av flere sporter i de attende sentralamerikanske og karibiske leker som ble arrangert i Maracaibo i Venezuela i perioden 8. til 22. august 1998. Det var attende gangen som synkronsvømming var med i de sentralamerikanske og karibiske leker. Det var to øvelser, solo og lag, kun for kvinner. Mexico ble beste nasjon, de vant begge gullmedaljene.
Sommer-OL for ungdom

Sommer-OL for ungdom er en stor internasjonal multisportkonkurranse som arrangeres hvert fjerde år i forbindelse med den internasjonale olympiske komités tradisjon med Sommer-OL for ungdom.
Brüssel-Rundschau

Brüssel-Rundschau er en tyskspråklig belgisk avis. Den ble grunnlagt i begynnelsen av 1996, og har siden vokst jevnt.
Youssef Chahine

Karriere

Tilbake i Egypt filmdebuterte han i 1950 med Baba Amin og lagde året etter Nile Boy. Han ble for sistnevnte film invitert til Filmfestivalen i Cannes i 1951. I 1973 lagde han den prisbelønte og politiske filmen The Sparrow, som omhandlet seksdagerskrigen. Filmen ble også kontroversiell da han tilgrunnegav de egyptiske myndigheters korrupsjon som årsak til at Egypt tapte krigen. I 1978 lagde han den prisbelønte dramafilmen Alexandria... Why? (Iskanderija... lih?), som året etter innbrakte ham Sølvbjørnen ved Filmfestivalen i Berlin. Denne filmen ble en av i alt fire selvbiografiske filmer som ble etterfulgt av An Egyptian Story (1982), Alexandria Again and Forever (1990) og Alexandria... New York (2004).
I 2002 lagde han en av segmentene i dramafilmen 11. september. Denne filmantologien var produsert med terrorangrepet 11. september 2001 som bakteppe og bestod av 11 regissørers sine betraktninger om denne datoen, blant dem Chahine og Sean Penn. Filmen innbrakte samme år de 11 regissørene UNESCO-prisen ved Filmfestivalen i Venezia.
I 2007 lagde han sin siste film, Heya Fawda, som var et romantisk krimdrama. Filmen ble nominert til en Gulløve ved Filmfestivalen i Venezia.

Cannes-festivalen

I 1997 ble han hedret med Cannes-festivalens 50-årsjubileums hederspris for sine bragder. Han ble ved samme anledning nominert til Gullpalmen for sitt arbeid med filmen Al Massir. I 1970 og 1985 ble han nominert til Gullpalmen for filmene The Earth (Al-Ard) og Adieu Bonaparte. Han ble på 1950-tallet to ganger nominert til «Grand Prize of the Festival» for filmene Ibn el Nil og Siraa Fil-Wadi.

Filmfestivalen i Berlin

I 1979 vant han Sølvbjørnen og en «C.I.D.A.L.C. Diploma» ved Filmfestivalen i Berlin for filmen Iskanderija... lih?. Han ble for samme film nominert til Gullbjørnen. I 1958 ble han nominert til Gullbjørnen for Cairo Station (Bab el hadid).

Andre priser og nominasjoner

I 2002 vant han "UNESCO Award" (sammen med 10 andre regissører) ved Filmfestivalen i Venezia for sitt arbeid med antologifilmen 11. september. Han ble for samme film nominert til en César Award ved franske César du cinéma. Han ble i 2007 nominert til Gulløven ved Filmfestivalen i Venezia for Heya fawda.
I 1970 vant han en pris (Tanit d'or) ved den tunisiske Carthage Film Festival for filmen Al-Ikhtiyar.
I 1997 vant han en OCIC Award ved franske Amiens International Film Festival for Al Massir.

Annet

I 1980 var Chahine medlem av juryen i Filmfestivalen i Venezia og i 1983 var han medlem av juryen ved Filmfestivalen i Cannes.
Han var også politisk engasjert og gikk ikke av veien for å kritisere både USA, Egypt og den arabiske verden generelt. Hans politiske synspunkter kom særlig tilsyne i filmen The Sparrow fra 1973.

Død

Chahine fikk hjerneblødning i juni 2008 under et opphold i Paris og falt i koma. Ti dager senere ble han overført til et sykehus i Kairo hvor han etter noen dagers sykeleie døde, 82 år gammel.
Franz Doppler

Liv

I likhet med sin bror Karl fikk Franz Doppler musikkundervisning av faren Joseph som var komponist og oboist ved operaen i Warszawa.
I 1838 ble Franz Doppler førstefløytist ved det tyske teateret i Pest og tre år senere ved nasjonalteateret i Budapest. På denne tiden kom det flere operaer fra hans penn, og med dem beredte han grunnen for den ungarske nasjonale musikken – sammen med Ferenc Erkel. Det første ungarske symfoniorkesteret ble etablert i 1853 etter initiativ av blant annet Erkel og brødrende Doppler.
Franz og Karl Doppler var på flere konsertreiser sammen, blant annet i Brüssel og i Weimar, der de ble kjent med Franz Liszt . I 1856 opptrådte de i London med Karl Hubay, far til den berømte fiolinisten Jenő Hubay. Begge brødrene var tilhengere av den franske klaffefløyta og systemet til Tulou.
I 1858 ble Franz Doppler førstefløytist og dirigent ved Wiener Hofoper, senere også sjefsdirigent, men fortsatte som fløytist. Fra 1864 til 1867 var han professor i fløyte ved konservatoriet til Gesellschaft der Musikfreunde i Wien.
Franz Doppler skrev en tysk og flere ungarske operaer, balletter, fløytekonserter og bearbeidelser av ungarske viser.
Fredrik Bogislaus von Schwerin

Bakgrunn

Fredrik Bogislaus von Schwerin var sønn av grev Jacob Philip von Schwerin og grevinnen Charlotta von Bohlen, datter av Carl Julius Bernhard von Bohlen i hans andre ektenskap.
Schwerin ble allerede i 1777 utnevnt til kornett og i 1780 til sekondadjutant ved Västgöta kavaleri. Han gjennomgikk i årene 1777–1779 krigsakademiet i Berlin studerte så ved Uppsala universitet og i Universitetet i Strasbourg. Etter hjemkomsten i 1784 bestemte han seg for å vie seg til prestegjerningen, mulig grunnet på ønsket om å snarest mulig kunne skaffe et hjem til sin kommende hustru,  Louise af Petersens, en av det gustavianske hoffets berømte skjønnheter. 
Han tok i 1785 avskjed fra militærtjenesten, avla etter en tids teologiske studier i Uppsala presteksamen ved domkapitlet i Linköping og ble viet til prest der i 1786, men var da allerede utnevnt til prest ved hoffet i Stockholm (svensk: hovpredikant). Etter ytterligere ett års studier ved Universitetet i Göttingen, der han i 1787 ble promovert til filosofie magister, ble han i februar 1788 av kong Gustav III utnevnt til kyrkoherde i Sala og ble kort etter ordinert av biskop Lars Benzelstierna i Västerås til kontraktsprost. 
Samme år fikk han befaling at som feltprest og preses i fältkonsistorium medfølge kongen til Finland under felttoget mot Russland. Han vendte tilbake kort etter, påvirket av den allmenne adelige forbitrelsen mot kongen. Denne opposisjonelle oppfatning bidro nok til, att han, tross en så lysende begynnelse av sin yrkeskarrière, ikke søkte eller fikk noen videre befordring. Etter statskuppet i 1809 ble han utnevnt til doctor theologiae (svensk: teologie doktor). 
Schwering fulgte nøye opp sitt prestekall. Han var en gammeldags streng og patriarkalsk natur, noe despotisk, uberegnelig og heftig, men rettferdig og uegennyttig og derfor høyt ansett på hjemstedet. Med utpreget praktisk begavelse og stor interesse for økonomiske forhold, var Schwerin ivrig engasjert i jordbruket. Sin egen prestegård gjorde han ved anleggelse av en stor have til en mønstergård og forsøkte å påvirke allmuen til å følge hans eksempel. I tillegg til økonomi studerte han også historie og interesserte seg for utdanningsspørsmål. Resultat av disse studier publiserte han som hefter og bøker.